Verešová, Anna, poslankyňa NR SR (2017-02-03):
Ďakujem za slovo. Vážený pán predsedajúci, vážení kolegovia, je mi tak trochu ľúto, že navrhovatelia nenašli odvahu vyrokovať aj voľno v nedeľu. Je fakt, že ľudia a rodiny sa potešia tomu, že budú môcť stráviť spoločne voľno a svoje aktivity budú môcť robiť počas štátnych sviatkov, ktoré budú teda voľné. Určite to občania uvítajú, rodiny to uvítajú. Ale tá ašpirácia bola taká, taká minimálna, zdá sa mi, že ste mohli mať vyššiu ambíciu. Pretože keď hovorím o nedeliach, tak chcem pripomenúť, že Slovensko už v roku 2014 patrilo medzi európske krajiny, kde teda v našej krajine ľudia v nedeľu pracovali najviac. A dostali sme sa v roku 2014 na 3. miesto v rebríčku vypracovanom európskym štatistickým úradom Eurostat. Ale v roku 2016, v minulom roku, sme už obsadili 1. miesto v práci v nedeľu. A podľa pohlaví pracujú ženy či muži v podstate v nedeľu tak narovnako, ženy zvyčajne teda pracujú v zdravotníctve, v sociálnych službách a obchode a muži zase v priemysle, doprave a cestovnom ruchu. Naozaj mi je to ľúto, že ste neotvorili s vašimi partnermi, s ktorými ste rokovali, aj možnosť v nedeľu, lebo viem, viem, že zamestnávatelia v obchode hovoria o tom, že keby všetci, všetky tieto, tieto obchodné reťazce zatvorili svoje prevádzky, tak by nemali problém. Ide len o to, aby nebola otvorená konkurencia. Nedeľa naozaj nie je ten istý deň ako pondelok a vôbec nejde o kresťanskú tému. Naše deti, žiaci, chodia do školy iba v pondelok a piatok (pozn. red.: „pondelok až piatok“), oni nechodia do školy soboty a nedele. Takže pondelok, keď dá náhradu zamestnávateľ za nedeľu, pondelok voľný pre svojho pracovníka, to nie je adekvátna náhrada. A preto sme my prišli, keďže ste nenašli takú odvahu na nedele, preto my prichádzame v rámci hnutia OĽANO, prichádzame na túto schôdzu s návrhom nášho zákona, aby ľudia, keď už teda pracujú v sobotu a nedeľu počas víkendu, aby mali príplatky za túto prácu garantovanú Zákonníkom práce, v Zákonníku práce. Ja sa trošku nečudujem, že ste vyrokovali tieto štátne sviatky, pretože počas štátnych sviatkov mal zamestnávateľ povinnosť podľa Zákonníka práce priplatiť za prácu počas štátneho sviatku, počas štátneho sviatku pracovníkovi 50 % príplatku k priemernej mzde. Takže samozrejme, že toto vyhovuje aj zamestnávateľom. A preto, preto tak vyzývam a prosím vás o to, aby ste následne teda náš návrh zákona aj vy poslanci vládnej koalície schválili. My totižto vám, my totižto súhlasíme a schválime váš navrhovaný zákon o voľne počas štátneho sviatku, a tak by som bola veľmi rada, keby ste potom zase aj vy naozaj pre ľudí, pre obyčajných ľudí, pre bežné rodiny, pre členov rodín zahlasovali aj za to, aby, keď už pracujú v sobotu a nedeľu, aby dostali príplatky. A to nasledovne: za prácu v sobotu vo výške 50 % z jeho priemerného zárobku a za prácu v nedeľu aspoň vo výške 100 % jeho priemerného zárobku. Viete, lebo naozaj v niektorých firmách majú vyrokované príplatky za sobotu, nedeľu, ale v mnohých nie, v mnohých nie. Takže nech si naši ľudia aspoň privyrobia k tým minimálnym mzdám, ktoré majú, alebo k tým máličko vyšším mzdám, ktoré majú od minimálnej mzdy. Totižto 20 % ľudí tu pracuje za takú mzdu, ktorá je o 30, 40 eur vyššia od minimálnej mzdy. Každý piaty Slovák zarába ledva okolo 500 eur v hrubom. Takže keď už teda chcú si samotní zamestnanci privyrobiť, tak nech už majú naozaj za sobotu a nedeľu garantovaný príplatok. Ako som povedala, že štátne sviatky, voľno počas štátnych sviatkov podporíme a už teraz teda vyzývam poslancov vládnej koalície, aby podporili aj príplatky za sobotu, nedeľu. Myslím si, že pre vládu, sociálnu vládu, by to nemal byť problém. Ďakujem.